
ELŐTERJESZTÉS

a Fővárosi Közgyűlés részére

Egyeztetésre megküldve a Fővárosi Közgyűlés állandó bizottságai és tanácsnokai részére.
Tisztelt Közgyűlés!
Az épített környezet alakításáról és védelméről szóló 1997.évi LXXVIII.tv. (Étv.) 30. §-a alapján a Fővárosi Önkormányzattal szemben érvényesített kártalanítási igények rendezésére vonatkozó közgyűlési hatáskört a többszörösen módosított, a Fővárosi Önkormányzat Szervezeti és Működési szabályzatáról szóló 7/1992. (III. 26.) Főv. Kgy. rendelet 5.sz. melléklete II. fejezet Gazdasági Bizottság cím 4. és 5. pontjában értékhatártól függően a Gazdasági Bizottságra ruházta át. A 6. pontban foglaltak szerint a Gazdasági Bizottság félévente beszámol a Budapest Főváros Közgyűlése előtt a 4. és 5. pont alapján hozott határozatokról.

Fentiek értelmében tájékoztatom a Tisztelt Közgyűlést arról, hogy a Gazdasági Bizottság 2009. I. félévében az Étv. 30.§ (1)-(4) bekezdésére alapított kártalanítási igényre vonatkozóan az alábbi előterjesztéseket tárgyalta és az alábbiak szerint döntött.
1./ Budapest XXII. 232336/1 és 232336/3 hrsz. alatti ingatlan ügye 

A Budapest XXII. 232336/1 3878 m2 térmértékű és 232336/3 hrsz. alatt felvett 1898 m2 térmértékű ingatlanok 1977. évben bejegyzett tulajdonosa a többször módosított és kiegészített kérelmében az ingatlanokat vételre ajánlotta fel az Étv. 30. § (1) és (4) bekezdése alapján a XXII. kerületi Önkormányzat, ennek eredménytelensége után a Fővárosi Önkormányzat számára. Kérelmének indokául előadta, hogy az ingatlanok megközelítése közútról nem lehetséges.
Az övezeti előírások megváltoztatására 1976-ban került sor, ezt követően az övezeti besorolások nem változtak, a kérelmező 1976-ban még nem volt tulajdonos, kérelme jogalap nélküli így részére kártalanítás nem járt. 

A Gazdasági Bizottság 228/2009.(05.12) sz. G.B. határozatával a tulajdonos által benyújtott kérelmet elutasította.

2./ Budapest XVIII. 156043/9 és 156043/201 hrsz. alatti ingatlanok ügye  

A kérelmezők 1/6- 1/6- 1/6 arányú tulajdonát képezi a Budapest XVIII. kerület 156043/9 hrsz. alatt felvett, kivett művelés ágba sorolt 1444 m2 térmértékű ingatlan. 

A tulajdonosok az Étv. 30. § (4) bekezdése alapján keretövezet változása miatti jelentettek be kártalanítási igényt.
Tekintettel arra, hogy a 156043/201 hrsz. alatti ingatlan tulajdoni állapota rendezetlen, illetve mindkét ingatlan esetében a tulajdonosok tulajdonjog bejegyzési kérelme az övezeti besorolás változásának hatályba lépését követően érkezett meg az illetékes körzeti földhivatalhoz, a kártalanításra a Fővárosi Önkormányzat nem kötelezhető.

A Gazdasági Bizottság 227/2009.(05.12) G.B. számú határozatával a tulajdonosok kérelmét elutasította.

3./ Budapest III. ker. 65529/1hrsz-ú ingatlan 

A Bp. III. ker. 65529/1 hrsz-ú kivett beépítetlen megnevezésű, 10.823 m² térmértékű ingatlan tulajdonosa Étv. 30.§ (4) bekezdésére hivatkozva az ingatlan megvételét kérte a Fővárosi Önkormányzattól. Indoklása szerint az ingatlant a Fővárosi Szabályozási Keretterv E-VE övezetbe sorolta, mely övezeti besorolás a terület (beépítés, értékesítés, művelés célú) hasznosítását nem teszi lehetővé. 

Az ingatlan a tulajdonszerzés időpontjában már túlnyomórészt E-VE (Véderdő) volt, ezért az Étv. 30. § (4) bekezdésére alapozott vételi igény alaptalan. 

A Gazdasági Bizottság 418/2009.(06.30.) G.B. számú határozatával a tulajdonos kérelmét elutasította.

4./ A Budapest XVI. ker. 118078/1 hrsz-ú ingatlan
A Bp. XVI. ker. 118078/1 hrsz-ú kivett kert és egyéb épület megnevezésű, 956 m² térmértékű ingatlan tulajdonosának képviselője kisajátítási kérelmet terjesztett elő az ingatlanra. A kisajátítási kérelem jogalapjának az ingatlan MO út kialakításához kapcsolódó E-VE (véderdő) keretövezeti besorolását került megjelölésre. 
A tulajdonszerzés időpontjában az ingatlan már E-VE (Véderdő) volt, ezért az Étv. 30. § (4) bekezdésére alapozott vételi igény joglap nélküli.
A Gazdasági Bizottság 419/2009.(06.30.) G.B. számú határozatával a tulajdonos kérelmét elutasította.

Határozati javaslat
A Fővárosi Közgyűlés a Gazdasági Bizottság, 1997. évi LXXVIII. tv. 30. §-ára alapozott kártalanítási ügyekre vonatkozó, 2009. I. félévi beszámolóját elfogadja.

A határozat meghozatala egyszerű szótöbbséggel történik. 

Budapest, 2009. július
                                                                                   Somlyódy Csaba 

                                                                                           elnök

Láttam:      
  dr. Tiba Zsolt
                  
    főjegyző

